บริษัทแห่เข้าmaiไตรมาส2
กลุ่มชิ้นส่วนยานยนต์แข่งกันแรงCHOSANK โรดโชว์หนักต่างจังหวัด
18 มี.ค. 2556

กลุ่มชิ้นส่วนยานยนต์แข่งกันแรงCHOSANK โรดโชว์หนักต่างจังหวัด
กลุ่มยานยนต์แห่เข้า mai ไตรมาส 2 โรดโชว์หนักต่างจังหวัดก่อนขายหุ้น
นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร บริษัท ช.ทวี ดอลลาเซียน (CHO) เปิดเผยว่า CHO มีแผนจะเข้าจดทะเบียนในตลาดหลักทรัพย์ เอ็ม เอ ไอ (mai) ภายในไตรมาส 2/2556 นี้ โดยจะขายหุ้นเพิ่มทุน 200 ล้านหุ้น ที่จะทำให้เรียกชำระแล้วเพิ่มจาก 130 ล้านบาท เป็น 180 ล้านบาท แบ่งเป็นหุ้นสามัญจำนวน 520 ล้านหุ้น มูลค่าที่ตราไว้หุ้นละ 0.25 บาท
นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปรแมเนจเม้นท์ (APM) ที่ปรึกษาทางการเงินของ CHO กล่าวว่า มีแผนที่จะนำบริษัท เดินสายนำเสนอข้อมูล (โรดโชว์) ก่อนการเสนอขายหุ้นสามัญเพิ่มทุนต่อประชาชนเป็นครั้งแรก (ไอพีโอ) แก่นักลงทุน โดยจะทำการโรดโชว์ทั้งสิ้น 9 จังหวัด ประกอบด้วย จ.ชลบุรี เป็นแห่งแรก ซึ่งจะเดินทางไปนำเสนอข้อมูลต่อนักลงทุนในวันจันทร์ที่ 18 มี.ค. 2556 และจะเดินทางต่อไปที่ จ.เชียงใหม่ นครราชสีมา ขอนแก่น อุดรธานี ราชบุรี พิษณุโลก สงขลา และที่ตลาดหลักทรัพย์ฯ กรุงเทพมหานคร ในวันที่ 27 มี.ค.นี้ 
นายสุรเดช กล่าวว่า CHO ประกอบธุรกิจออกแบบ สร้างสรรค์ ผลิตตัวถังและติดตั้งระบบวิศวกรรมที่เกี่ยวกับยานยนต์เพื่อการพาณิชย์ รวมทั้งเป็นผู้ผสานเทคโนโลยีเกี่ยวกับระบบรางขนส่งและอุตสาหกรรมป้องกันประเทศในระดับโลก เข้ากับการจัดการอย่างมืออาชีพ ผลิตภัณฑ์ของบริษัท เป็นการผลิตตามคำสั่งซื้อของลูกค้าให้กับภาคเอกชนและหน่วยงานราชการ ทั้งในประเทศและต่างประเทศ
ณ วันที่ 31 ธ.ค. 2555 บริษัทมีมูลค่าโครงการคงเหลือที่ยังไม่ได้ส่งมอบ (งานในมือ) จำนวน 194.37 ล้านบาท โครงการที่อยู่ระหว่างดำเนินการนำเสนอหรือเข้าประมูลรับงานทั้งของภาครัฐและเอกชนมูลค่ารวมมากกว่า 5,700 ล้านบาท 
“เงินที่ได้จากการระดมทุนในครั้งนี้ CHO จะนำไปใช้ เพื่อลงทุนในการวิจัยและพัฒนาระบบออโตเมชัน เพื่อจำหน่ายในเชิงพาณิชย์ 20 ล้านบาทลงทุนเพิ่มกำลังการผลิตแผ่นผนังไฟเบอร์กลาส 40 ล้านบาท และลงทุนสร้างโรงงานผลิตฉนวน 30 ล้านบาท และส่วนเหลือใช้เป็นเงินทุนหมุนเวียนในกิจการ”
นายรัฐวัฒน์ ศุขสายชล รองประธานเจ้าหน้าที่บริหาร บริษัท ซังโกะ ไดคาซติ้ง (ประเทศไทย) (SANKO) ผู้ดำเนินธุรกิจผลิตชิ้นส่วนอะลูมิเนียมและสังกะสีฉีดขึ้นรูป เปิดเผยว่า ได้โรดโชว์ที่ อ.หาดใหญ่ จ.สงขลา และจังหวัดใกล้เคียงและคาดว่าจะระดมทุนและเข้าจดทะเบียนใน mai ได้ภายในไตรมาส 2 ของปีนี้ 
SANKO %CUR%ดำเนินธุรกิจผลิตชิ้นส่วนอะลูมิเนียมและสังกะสีฉีดในรูปแบบที่ลูกค้ากำหนด ตามคำสั่งซื้อของลูกค้า โดยกระบวนการขึ้นรูปด้วยแม่พิมพ์ฉีดหล่อความดันสูงลูกค้าหลักจะอยู่ในอุตสาหกรรมรถยนต์คิดเป็นประมาณ 60% ของยอดขายทั้งหมด รองลงมาคือ อุตสาหกรรมรถจักรยานยนต์คิดเป็นประมาณ 20% อุตสาหกรรมเครื่องใช้ไฟฟ้าคิดเป็นประมาณ 10% ที่เหลือเป็นอุตสาหกรรมเครื่องจักรกลเกษตรและอื่นๆ